
Áramlásvezérelt mintázatképződés kalciumtartalmú csapadékokban

Munkám során áramlás hatására kialakuló, biológiailag fontos kalcium-oxalát, -karbonát, illetve -foszfát mintázatokat tanulmányoztam. A csapadékképződés pH-függését egyensúlyi számításokkal térképeztem fel. A kísérletek során az anionok nátriumsójának megfelelően beállított kémhatású oldatába alulról, egy vékony furaton keresztül áramoltattam be kalcium-klorid-oldatot perisztaltikus pumpa segítségével. Az edény alján sugárirányban, egy belső körről induló vékony szálas szerkezetű csapadék képződött, amelyek fejlődését digitális kamerával rögzítettem. A kísérleteket különböző reaktánskoncentrációknál és eltérő kémhatású oldatokkal végeztem el. Meghatároztam az áramlási sebességnek és az oldatok sűrűségkülönbségének a mintázatra gyakorolt hatását. A csapadékok mikroszerkezetét pásztázó elektronmikroszkóppal vizsgáltuk; a kalcium-oxalát különböző hidrátjainak kémiai összetételét pedig termogravimetriás, valamint Raman mérések alapján állapítottuk meg.



